Predkladacia správa

Materiál predkladá na rokovanie vlády SR podpredseda vlády SR Pál Csáky na základe návrhu ministra zahraničných vecí SR Eduarda Kukana na zmenu v menovaní člena Rady na odškodnenie obetí holokaustu v SR (ďalej len “Rada”) zastupujúceho Ministerstvo zahraničných vecí SR.

Na základe Dohody medzi vládou SR a Ústredným zväzom židovských náboženských obcí v SR, schválenej uznesením vlády SR č. 1027 z 18. septembra 2002, ako aj na základe Článku 3, odseku /2/ Štatútu Rady na odškodnenie obetí holokaustu v SR, troch členov Rady vymenúva a odvoláva vláda SR na návrh podpredsedu vlády SR, ministra financií a ministra zahraničných vecí SR. 

Listom č. 200.182/2005-KAMI zo dňa 7. februára 2005, minister zahraničných vecí SR navrhol podpredsedovi vlády SR, aby doc. JUDr. Peter Vršanský, CSc., člen Rady zastupujúci Ministerstvo zahraničných vecí SR bol odvolaný z funkcie člena Rady, vzhľadom na dlhodobé pôsobenie menovaného v zahraničí. Minister navrhuje na jeho miesto menovať JUDr. Emila Kuchára, riaditeľa odboru ľudských práv Ministerstva zahraničných vecí SR. Zároveň požiadal podpredsedu vlády SR ako kompetenčne príslušného člena vlády SR o predloženie materiálu s návrhom na uvedenú personálnu výmenu na rokovanie vlády SR. 

V zmysle Článku 10, odseku (6) Smernice na prípravu a predkladanie materiálov na rokovanie, materiál nebol predložený na medzirezortné pripomienkové konanie.

Schválenie predloženého materiálu nebude mať dopad na zamestnanosť, ako ani finančný, ekonomický a environmentálny vplyv.